钦定古今图书集成/方舆汇编/职方典/第1112卷 > 《临楚江赋》齐·谢朓
## 钦定古今图书集成/方舆汇编/职方典/第1112卷 > 《临楚江赋》齐·谢朓

爰自山南，薄暮江潭，滔滔积水，袅袅霜岚。忧与忧兮
竟无际，客之行兮岁已严。尔乃云沉山岫，风动中川，
驰波郁素，骇浪浮天，明沙宿莽，石路相悬。于是雾隐
行雁，霜眇虚林，迢迢落景，万里生阴。冽攒笳兮极浦，
弭兰鹢兮江浔。奉玉樽之未暮，餐胜赏之芳音。愿希
光兮秋月，庶永照于遗簪。